Diari Oficial de la Generalitat Valenciana


Sumari del DOGV 2224, del 10-03-1994 (1994/830831)

ACORD de 21 de febrer de 1994, del Govern Valencià, pel qual aprova definitivament la modificació puntual del Pla General d'Ordenació Urbana de Castelló de la Plana sobre el canvi de localització d'unes zones verdes que hi ha entre l'avinguda de València i els carrers 174-175 i el de la Panderola.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2224

Data del DOGV
:   10-03-1994

Secció del DOGV
:   ALTRES DISPOSICIONS

Número del document
:   1994/830831


Data del document
:   21-02-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 21 de febrer de 1994, del Govern valencià, pel qual aprova definitivament la modificació puntual del Pla General d'Ordenació Urbana de Castelló de la Plana sobre el canvi de localització d'unes zones verdes que hi ha entre l'avinguda de València i els carrers 174-175 i el de la Panderola. [94/1576]  
El Govern valencià, en la reunió de 21 de febrer de 1994, adoptà l'acord següent:  
Vist l'expedient relatiu a la modificació sobre el canvi d'ubicació de zones verdes entre l'avinguda de València i els carrers 174-175 i el de la Panderola, del Pla General Municipal d'Ordenació Urbana de Castelló de la Plana.  
Antecedents de fet  
Primer  
L'Ajuntament de Castelló de la Plana va aprovar inicialment el projecte el 23 de desembre de 1992. Després d'un període d'informació pública, mitjançant uns anuncis publicats en el Diari Oficial de la Generalitat Valenciana, núm. 1.951, de 27 de gener de 1993, en el Butlletí Oficial de la Província, núm. 9, de 21 de gener de 1993, i en el periòdic Castellón Diario, el 15 de gener de 1993, durant el qual no es van presentar al.legacions en contra, el va aprovar provisionalment el 26 de març de 1993.  
Segon  
El projecte el formen una memòria i els plànols d'informació i d'ordenació.  
Tercer  
La finalitat de la modificació es canviar de lloc una zona verda de 4.755 m2, prevista en el planejament vigent en la part est del PERI 4-bis.  
El pla general vigent assenyala que és edificable (en l'ordenança ZU-2) una illa que hi ha entre l'avinguda de València, el carrer 175 i la prolongació del camí del Pi Gros, de 1266,51 m2. Aquesta illa, segons indica la memòria, impossibilita la creació d'una plaça-nus de trànsit, que servisca també per articular-la en els accessos a la ciutat i que es puga definir com una fita d'accés a aquesta.  
Per tant, amb la modificació es proposa l'eliminació d'aquesta illa edificable, cosa que s'aconseguirà canviant de lloc la zona verda de 4.755 m2. D'aquesta forma:  
- Se substitueix la qualificació de l'illa edificable, que passa a ser de zona verda (amb 1.266,51 m2).  
- Es fa disminuir la zona verda que hi ha a l'est del PERI 4-bis en 1.266,51 m2. La zona verda que queda, de 1.909,87 m2, es reubica, de manera que ocupa tota la part de la parcel.la que dóna a l'avinguda de València.  
- El volum construïble que corresponia a l'anterior illa edificable es transfereix a la parcel.la modificada del PERI 4-bis.  
Després d'haver fet els amidaments pertinents, es comprova el manteniment de les superfícies de zona verda en l'àrea afectada per la modificació i el seu volum edificable.  
Quart  
La memòria justifica l'interés general de la modificació en distints aspectes:  
- En la millora que representa en els espais públics que en resulten, tal com s'analitza en el plànol número 5.  
- En el fet que sols no disminueix la zona verda, sinó que se'n fa possible la dignificació amb solucions com la que, de forma indicativa, se suggereix en el disseny final no vinculant del plànol número 6.  
- En el fet que permet que es puga aconseguir una plaça gran, d'accés meridional a la ciutat, amb la dotació d'un espai rellevant i important, que siga una fita d'accés a aquesta.  
De la mateixa manera, en la memòria es justifica el caràcter urgent i inajornable de la modificació, que no pot esperar la revisió del pla general, cosa que es basa en dues consideracions distintes:  
- S'executa ara el projecte de ronda sud de Castelló, l'ampliació de l'avinguda de València i prompte s'acabarà de construir el poliesportiu. Es per això que la solució a aquesta zona no pot esperar anys.  
- D'altra banda, la propietat privada d'aquesta illa podria exercir, abans que se n'aprovara la revisió, el dret d'edificar, amb la qual cosa es perdria per sempre la possibilitat de tirar endavant mai la proposta assenyalada.  
Cinqué  
La Comissió Territorial d'Urbanisme de Castelló, reunida en la sessió del 29 de juliol de 1993, acordà emetre un informe favorable sobre l'expedient de referència.  
Sisé  
El conseller d'Obres Públiques, Urbanisme i Transports va emetre un informe favorable sobre el projecte amb una Resolució de 28 de setembre de 1993.  
Seté  
El Consell d'Estat va emetre un dictamen favorable el 13 de gener de 1994.  
Fonaments de dret  
Primer  
La tramitació ha estat la correcta. S'ha complit l'article 128.1 per remissió al 114 del Reial Decret Legislatiu 1/1992, de 26 de juny, que va aprovar el text refós de la Llei sobre el Règim del Sòl i Ordenació Urbana (d'ací en avant, Llei del Sòl). La documentació es considera adequada i suficient, tenint en compte la finalitat de la modificació plantejada, i aquesta s'ajusta a les determinacions establertes en l'article 128.1 per remissió a l'article 72.4 de la Llei del Sòl.  
Segon  
El municipi de Castelló de la Plana té un pla general municipal d'ordenació urbana aprovat definitivament per una Resolució del conseller d'Obres Públiques, Urbanisme i Transports, de 17 de novembre de 1984.  
Tercer  
L'alteració del pla general que es pretén no comporta l'adopció de criteris nous respecte de l'estructura general i orgànica del territori o de la classificació del sòl, per la qual cosa, d'acord amb el que estableixen els apartats 3 i 5 de l'article 126 de la Llei del Sòl, escau la tramitació com a modificació puntual qualificada.  
Quart  
El Pla General de Castelló de la Plana actualment vigent no està encara adaptat a la Llei 8/1990 i a la Llei del Sòl de 1992, però, recentment el ple de l'ajuntament ha acordat el començament del procediment de revisió.  
Des de l'entrada en vigor de la Llei 8/1990, de 25 de juliol, i per als municipis en què les disposicions sobre àrees de repartida i aprofitament tipus són plenament aplicables, la possibilitat de tramitar modificacions puntuals del planejament general, sense l'adaptació prèvia a la llei, ha de ser interpretada restrictivament, a fi d'evitar que per la via de les modificacions successives d'elements s'amaguen una revisió autèntica no adaptada.  
D'aquesta manera, i mentre acaba el procediment d'adaptació d'aquests plans generals a la Llei del Sòl, només es poden considerar possibles les modificacions puntuals que responguen a un interés general clar que, a més, puga qualificar-se d'inajornable i urgent. Només la necessitat peremptòria de satisfer un interés de la col.lectivitat que no puga esperar a l'adaptació del pla pot fer possible la tramitació i l'aprovació de modificacions puntuals.  
En el cas que ara s'examina, l'ajuntament ofereix una justificació suficient i no arbitrària, tant que la modificació obeeix a la satisfacció de l'interés col.lectiu, com que no és possible (sense risc greu de frustració) esperar l'aprovació del pla revisat i adaptat.  
Cinqué  
La modificació del pla general proposada per l'ajuntament té com a finalitat una zonificació diferent o un ús urbanístic diferent de zones verdes o espais lliures, per la qual cosa, segons disposa l'article 129 de la Llei del Sòl, l'haurà d'aprovar l'òrgan executiu superior de naturalesa col.legiada de la Comunitat Autònoma, després de l'informe favorable del conseller competent per raó de la matèria i del Consell d'Estat.  
Sisé  
Aquestes modificacions subjectes al procediment qualificat de l'article 129 de la Llei del Sòl només pot obeir a raons d'interés general justificades convenientment (Sentències de 22 d'abril de 1976, R. 2381 i 8 d'octubre de 1991, R.7601), si bé també ací, en l'apreciació d'aquestes raons d'interés general que han de motivar la potestat innovadora, l'administració gaudeix d'un marge ampli de discrecionalitat (Sentència de 22 de gener de 1991, R. 577).  
En aquesta modificació ens trobem amb el que segueix:  
- L'ajuntament, en la memòria de la modificació, ofereix una justificació de l'interés general a què obeeix.  
- La modificació comporta el manteniment de la superfície total de la zona verda, sense que augmente l'edificabilitat.  
- Queda prou garantida la utilització i els accessos adequats a la zona verda nova. En aquest sentit, tal com indica l'informe aclaridor de l'Ajuntament de Castelló de la Plana, de 16 de juliol de 1993, serà obligatòria la connexió de la zona verda amb les zones que hi confronten, per tal de facilitar l'ús als residents de la zona. És també obligatori que el vial que hi ha entre el carrer de Villahermosa i el 175 siga d'ús de vianants exclusivament.  
D'altra banda, l'obtenció de la zona verda nova, com indica l'esmentat informe aclaridor de l'ajuntament, s'articularà amb un conveni urbanístic entre el propietari i l'ajuntament, conveni que preveurà la permuta de les respectives propietats actuals per les que resulten d'aquesta modificació.  
Per tot això, cal concloure la correcció del canvi d'ubicació de la zona verda que es pretén.  
Seté  
L'Ajuntament va demanar, amb un escrit presentat en la Diputació Provincial de Castelló el 13 d'abril de 1993, l'informe previst en l'article 114.2 de la Llei del Sòl. Després d'haver transcorregut més d'un mes, l'informe esmentat no s'ha emés, per la qual cosa, d'acord amb el que disposa el precepte legal indicat, aquest es considera favorable.  
Vistos els preceptes legals esmentats i la resta de disposicions aplicables, d'acord amb el Consell d'Estat, a proposta del conseller d'Obres Públiques, Urbanisme i Transports, el Govern valencià,  
ACORDA  
Aprovar definitivament la modificació puntual del Pla General d'Ordenació Urbana de Castelló de la Plana, referent al canvi d'ubicació de zones verdes entre l'avinguda de València i els carrers 174-175 i el de la Panderola.  
Contra aquest acord, que esgota la via administrativa, es pot interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició del recurs, caldrà que el recurrent ho comunique al Govern valencià, d'acord amb els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder exercir qualsevol altre recurs que considere oportú.  
València, 21 de febrer de 1994  
El conseller secretari del Govern valencià en funcions,  
JOAN ROMERO GONZáLEZ